text: Astralis vinder 1,7 millioner i Counter-Strike-kamp
  17 juni 2017 kl. 08.10
  Det danske eSportshold Astralis med vejlenseren Nicolai 'Dev1ce' Reedtz vandt Clash for Cash lørdag morgen. Med sejren følger 1,7 millioner kroner. 
  1,7 millioner kroner. Så meget vandt det danske eSportshold Astralis lørdag morgen ved begivenheden Clash for Cash. Holdet med den 21-årige vejlenser Nicolai 'dev1ce' Reedz spillede en særlig revanchekamp mod deres polske rivaler Virtus.pro.
  Det var en alt eller intet kamp, hvor holdene skulle spille tre runder mod hinanden. Danskerne tabte den første runde, men vandt de to sidste.
  - Jeg tror, vi var lidt nervøse i starten, for vi vidste, det var kamp med 250.000 dollars på højkant. Det påvirkede vores nerver, men vi fik en god snak og fandt os selv. Så det var en god kamp, siger Astralis træner, Danny ”zonic” Sørensen, i en video på holdets Facebookside.
  Kampen var en revanchekamp, efter at de to hold mødte hinanden i Major-finalen sidst i januar. Der løb danskerne også med sejren og vandt 3,5 millioner kroner.
  